*proiect*

**Hotărârea Guvernului**

**Nr.\_\_\_ din \_\_\_\_iulie 2022**

**pentru aprobarea Regulamentului privind modul de acordare a compensațiilor pentru compensarea majorării ratei dobânzii la creditele parțial garantate de stat acordate în cadrul Programului de stat „Prima casă”**

În temeiul art.7 alin.(5) din Legea nr.293/2017 privind unele măsuri în vederea implementării Programului de stat „Prima casă” (Monitorul Oficial al Republicii Moldova, 2018, nr. 18-26, art. 95)

Guvernul HOTĂRĂŞTE:

1. Se aprobă Regulamentul privind modul de acordare a compensațiilor pentrucompensarea majorării ratei dobânzii la creditele parțial garantate de stat acordate în cadrul Programului de stat „Prima casă”.

2. Compensațiile se acordă persoanelor care la data de 12 iulie 2022 au statut de beneficiar în cadrul Programului de stat ”Prima Casă”, pentru perioada iulie-decembrie 2022.

3. Transferul compensațiilor pentru luna iulie 2022 se va efectua în luna august 2022, după intrarea în vigoare a prezentei hotărâri.

4. Controlul asupra executării prezentei hotărâri se pune în sarcina Ministerului Finanțelor.

5. Prezenta hotărâre intră în vigoare la data publicării în Monitorul Oficial al Republicii Moldova.

**PRIM-MINISTRU**

Aprobat

prin Hotărârea Guvernului nr.

**REGULAMENT**

**privind modul de acordare a compensațiilor pentru compensarea majorării ratei dobânzii la creditele parțial garantate de stat acordate în cadrul Programului de stat „Prima casă”**

**I. DISPOZIȚII GENERALE**

1. Prezentul Regulament este elaborat în scopul stabilirii mecanismului de compensare a majorării dobânzii la creditele ipotecare în cadrul Programului de stat „Prima Casă” (în continuare Program) suportate de beneficiari din 1 iulie 2022.
2. În sensul prezentului Regulament se utilizează următoarele noțiuni:

*beneficiar de compensație –* beneficiarul Programului „Prima Casă” în conformitate cu prevederile Legii nr.293/2017, care are încheiat un contract de credit în cadrul Programului până la 12 iulie 2022;

*compensație* – formă a ajutorului bănesc acordată de către Ministerul Finanțelor către beneficiarii de compensații în scopul diminuării poverii care compensează parțial plata lunară a dobânzii aferente creditului ipotecar;

*creditorul (banca finanțatoare)* – bancă licențiată de Banca Națională a Moldovei, admisă pentru participare la Program în conformitate cu prevederile Legii nr.293/2017;

**II. MODUL DE STABILIRE A MĂRIMII COMPENSAȚIILOR**

1. Compensația se acordă pentru acoperirea parțială a cheltuielilor pe care le suportă beneficiarul pentru achitarea dobânzii lunare creditului ipotecar în cadrul Programului, ca urmare a creșterii accelerate a ratei dobânzii.
2. Volumul compensației acordate din bugetul de stat unui beneficiar se calculează în mărime de până la 50% din suma majorării de dobândă calculată din soldul creditului rămas .
3. Compensația se acordă lunar, pentru perioada iulie-decembrie 2022. În cazul stingerii anticipate a creditului ipotecar, transferul compensației încetează din luna următoare celei în care a fost achitată ultima rată.
4. Valoarea lunară a compensației este calculată conform următoarei formule de calcul:

$$C=\frac{S\_{r}\*i\%}{N\_{a}}\*n\_{l}$$

 **C** – valoarea compensației lunare, exprimată în lei;

$S\_{r}$- Soldul rămas al creditului ipotecar la finele lunii;

**i% -** 50% din diferența dintre rata dobânzii stabilite în perioada 01.01.2022- 30.06.2022 și rata dobânzii stabilite pentru perioada 01.07.2022-31.12.2022;

$N\_{a}$ – Numărul de zile într-un an calendaristic (365 zile/366 zile)

$n\_{l}$ – numărul de zile în luna pentru care se face calculul compensației.

1. Creditorul, lunar, nu mai târziu de data de 7 a lunii va prezenta către Organizația pentru Dezvoltarea Antreprenorialului (ODA) Informația privind soldul rămas pentru luna precedentă al creditelor ipotecare acordate până la 12 iulie 2022 , pe beneficiar în parte conform formularului din Anexa 1.
2. ODA în termen de 3 zile va valida informația recepționată și o va transmite către Ministerul Finanțelor pentru transferul compensațiilor.

**III. EVIDENȚA ȘI PREZENTAREA RAPOARTELOR**

1. Raportul privind soldul rămas pentru luna precedentă al creditelor ipotecare necesar pentru calculul și finanțarea compensării, numărul de beneficiari și informațiile detaliate per beneficiar, se întocmește și se prezintă lunar în conformitate cu Anexa nr.1 la prezentul Regulament, în format electronic - fișier Excel și PDF către Organizația pentru Dezvoltarea Antreprenorialului (ODA). Versiunea PDF va fi autentificată prin semnătură electronica calificată de persoana responsabilă de întocmirea acesteia sau de persoana împuternicită.

**IV. ACORDAREA COMPENSAȚIILOR LUNARE**

1. Transferul compensației se efectuează lunar, pe parcursul lunilor august –decembrie , de către Ministerul Finanțelor, direct la contul utilizat de către beneficiar la instituția creditară pentru decontările aferente creditului ipotecar.
2. Creditorul nu va putea include în raportul indicat în punctul 10, creditele aferent cărora sunt înregistrate plăți curente restante pentru o perioadă mai mare de 60 zile consecutive sau creditul este calificat drept neperformant în corespundere cu prevederile Hotărârii Guvernului nr.202/2018 cu privire la aprobarea Regulamentului de implementare a Programului de stat „Prima casă”.

**V. DISPOZIȚII FINALE**

1. Creditorii poartă răspundere pentru veridicitatea şi corectitudinea evidenței beneficiarilor, calculul soldului rămas al creditului ipotecar, precum și deducerea sumei acestei compensații din suma totală a ratei lunare spre plată datorată de către beneficiari.
2. Organizația pentru Dezvoltarea Antreprenorialului (ODA) poartă răspundere pentru corectitudinea și veridicitatea evidenței beneficiarilor incluși în Informația transmisă către Ministerul Finanțelor.
3. Controlul asupra corectitudinii aplicării prezentului Regulament se efectuează de către Inspecția Financiară din cadrul Ministerului Finanțelor și alte organe abilitate conform legislației.

Anexa 1.

|  |
| --- |
| **Raport privind dobânda majorata a beneficiarilor de credite parțial garantate de stat în cadrul Programului de stat ” Prima casa”** |
| **Nume** | **Prenume** | **IDNP** | **Suma creditului acordată** | **Soldul creditului rămas** | **Data acordării creditului** | **Data scadenței creditului ipotecar** | **Cod IBAN ( contul curent aferent creditului ipotecar)** | **Rata maximă a dobânzii pentru 01.07.22-31.12.2022 ( %)** |
| ***1*** | ***2*** | ***3*** | ***4*** | ***5*** | ***6*** | ***7*** | ***8*** | 9 |
|   |   |   |   |   |   |   |   |   |
|   |   |   |   |   |   |   |   |   |

 **Director**

 **(persoană împuternicită) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**